Proposta għal deċiżjoni tal-Kunsill dwar l-iffirmar, f'isem il-Komunità Ewropea, tal-Konvenzjoni tan-Nazzjonijiet Uniti dwar id-Drittijiet tal-Persuni b'Diżabbiltajiet u l-Protokoll mhux Obbligatorju tagħha /* KUMM/2007/0077 finali */





[pic] | KUMMISSJONI TAL-KOMUNITAJIET EWROPEJ | Brussel 27.2.2007 KUMM(2007) 77 finali Proposta għal DEĊIŻJONI TAL-KUNSILL dwar l-iffirmar, f'isem il-Komunità Ewropea, tal-Konvenzjoni tan-Nazzjonijiet Uniti dwar id-Drittijiet tal-Persuni b'Diżabbiltajiet u l-Protokoll mhux Obbligatorju tagħha (preżentata mill-Kummissjoni) MEMORANDUM TA’ SPJEGAZZJONI Bi tweġiba għar-rakkomandazzjonijiet tal-Kummissjoni, il-Kunsill awtorizza lill-Kummissjoni biex tinnegozja, fir-rigward ta' materji li fihom il-Kummissjoni hija kompetenti, l-abbozz tal-Konvenzjoni tan-Nazzjonijiet Uniti dwar id-Drittijiet tal-Persuni b'Diżabbiltajiet[1]. In-negozjati ġew konklużi fit-tmien sessjoni tal-Kumitat Ad Hoc stabbilit biex jinnegozja l-Konvenzjoni li saret fi New York mill-14 sal-25 ta' Awissu 2006. Matul din is-sessjoni ittieħdet id-deċiżjoni biex il-Konvenzjoni tiġi supplimentata bi Protokoll mhux Obbligatorju li jitratta mal-komunikazzjonijiet individwali u proċedura ta' investigazzjoni. Iż-żewġ strumenti ġew approvati fit-tmien sessjoni tal-Kumitat Ad Hoc li tkompliet fil-5 ta' Diċembru 2006. L-Assemblea Ġenerali tan-Nazzjonijiet Uniti adottat iż-żewġ testi fit-13 ta' Diċembru 2006. Se jinfetħu għall-iffirmar mit-30 ta' Marzu 2007 fi New York. Waħda mill-aktar direttivi importanti ta' negozjar mogħtija mill-Kunsill lill-Kummissjoni kienet tipprepara għall-adeżjoni tal-Komunità fil-Konvenzjoni u l-Protokoll tagħha, minħabba l-kompetenza tal-Komunità f'ċertu aspetti ta' l-instrumenti in kwestjoni. Il-Konvenzjoni u l-Protokolli abozz li jirriżultaw min-negozjati tal-Kummissjoni jipprevedu li l-organizzazzjoni reġjonali ta' integrazzjoni, u għalhekk il-Komunità Ewropea, jistgħu jsiru membri. Fir-rigward ta' aspetti oħra tan-negozjati, l-għanijiet stabbiliti mill-Kunsill fid-direttivi tiegħu ġew miksuba wkoll. Il-Kummissjoni assigurat li d-dispożizzjonijiet tal-Konvenzjoni abbozz huma skond il-leġiżlazzjoni u l-ġurisprudenza relevanti ta' l-UE. Il-Kummissjoni żgurat li d-dispożizzjonijiet tal-Konvenzjoni huma skond il-leġiżlazzjoni u l-ġurisprudenza relevanti ta' l-UE, per eżempju d-definizzjonijiet dwar id-diskriminazzjoni kif ukoll in-non-diskriminazzjoni fix-xogħol. F'dan ir-rigward, ta' min jinnota li ċ-ċaħda ta' akkomodazzjoni raġonevoli issa hija magħrufa internazzjonalment bħala forma ta' diskriminazzjoni. Id-diżabilità hija definita kontra sett ta' kriterji li għalihom jirriflettu kemm il-mudell soċjali tad-diżabilità kif ukoll il-ġurisprudenza riċenti ta' l-ECJ dwar id-definizzjoni tad-diżabilità (każ C-13/05). Minħabba li xi Stati iddikjaraw li jiffirmaw l-istrumenti hekk kif jiftħu fi New York, il-Komunità Ewropea għandha tkun f'pożizzjoni li tiffirma wkoll. Għal dak il-għan, il-Presidenza tal-Kunsill jeħtieġ li taħtar persuni bis-setgħa li jiffirmaw il-Konvenzjoni tad-Drittijiet tal-Persuni bid-Diżabilitajiet u l-Protokoll mhux Obbligatorju f'isem il-Komunità Ewropea. Il-proposta għal deċiżjoni tal-Kunsill ippreżentata mill-Kummissjoni fiha Artikolu waħdieni li jawtorizza lill-President tal-Kunsill li jaħtar persuni bis-setgħa li jiffirmaw, f'isem il-Komunità Ewropea, il-Konvenzjoni dwar id-Drittijiet tal-Persuni b'diżabbiltajiet u l-Protokoll mhux Obbligatorju tagħha. Proposta għal DEĊIŻJONI TAL-KUNSILL dwar l-iffirmar, f'isem il-Komunità Ewropea, tal-Konvenzjoni tan-Nazzjonijiet Uniti dwar id-Drittijiet tal-Persuni b'Diżabbiltajiet u l-Protokoll mhux Obbligatorju tagħha IL-KUNSILL TA' L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u patikolarment l-Artikoli 13 u 95, flimkien mat-tieni sentenza ta' l-ewwel sub-paragrafu ta' l-Artikolu 300(2) tiegħu; Wara li kkunsidra l-proposta tal-Kummissjoni, Billi: (1) Il-Kummissjoni innegozjat, f'isem il-Komunità, l-adeżjoni tal-Komunità mal-Konvenzjoni tan-Nazzjonijiet Uniti dwar id-Drittijiet tal-Persuni bid-Diżabbiltajiet u Protokoll mhux Obbligatorju tagħha. (2) In-negozjati kienu konklużi b'suċċess u l-instrumenti li rriżultaw ser ikunu miftuħa għall-iffirmar mill-Istati u, fiż-żoni ta' kompetenza tagħhom, permezz ta' organizzazzjonijiet reġjonali għall-integrazzjoni fil-kwartieri tan-Nazzjonijiet Uniti fi New York fit-30 ta' Marzu 2007. (3) L-Istati Membri filwaqt illi qalu illi huma ser jiffirmaw l-istrumenti hekk kif huma jkunu miftuħin għall-firma fi New York, il-Komunitajiet Ewropej għandhom ukoll ikunu kapaċi illi jiffirmaw, (4) Il-Konvenzjoni u l-Protokoll mhux Obbligatorju tagħha għandhom jiġu ffirmati f’isem il-Komunità Ewropea, bla ħsara għall-possibbiltà tal-konkluzjoni tiegħu aktar tard; IDDEĊIEDA KIF ĠEJ Artikolu Waħdieni (1) Soġġetta għal konklużjoni possibbli tagħha f'data aktar tard, il-President tal-Kunsill huwa awtorizzat li jaħtar il-persuni li jkollhom is-setgħa li, f'isem il-Komunità, jiffirmaw il-Konvenzjoni dwar id-Drittijiet tal-Persuni bid-Diżabbiltajiet u l-Protokoll mhux Obbligatorju tagħha. (2) It-test tal-Konvenzjoni u l-Protokoll mhux obbligatorju tagħha, huma mehmuża ma' din id-Deċiżjoni. Magħmula fi Brussell, Għall-Kunsill, Il-President [1] Deċiżjoni ta' l-24 ta' Mejju 2004.